Margrete Auken (SF), 1999-03-19:
Det var jo ellers lige ved at blive en sjov diskussion.
Jeg ville da godt have hørt, om hr. Kaj Ikast så også mener, DSB skal sige: Lad falde, hvad ikke kan stå, sådan på god socialdemokratisk manér.
Lad falde, hvad ikke kan stå, og den dér vestbane osv. vil falde hurtigt, hvis ikke de har forpligtelse til at køre den.
Altså, hvis de også skal have lov til at være liberale og ikke have forpligtelse, så skal de jo have lov at komme og sige: Skidt med det, og så skal vi bare høre skrigeriet, og så skal vi høre, hvordan der kommer planøkonomi, og så skal vi høre, hvem der skal tvinges til hvad, og hvem der skal sikre, at der er faste osv., osv. Vi havde selvfølgelig været betænkelige ved den dér med fjernbusordningerne præcis af de her grunde, og bl.a. fordi en meget stor del af de passagerer, som DSB har i øjeblikket, er nogle, som vi jo med glæde har været med til at give rabatordninger, men det vil sige, de ikke uden videre er dem, der kommer til at køre på de andre ruter også.
Der er jo ikke nogen, der her kan bestride, at det da er godt at have flere muligheder.
Sagen er, at vi samtidig har en række forpligtelser, som vi har påtaget os i det her samfund, over for dem, der ikke bare uden videre kan klare den dér junglefrihed, som hr. Kaj Ikast går ind for, og jeg går i og for sig ud fra, at når han
kommer hjem til sine egne vælgere, vil de alligevel også gerne have, at der er lidt statsstyring i de tyndt befolkede områder.
Så vi er glade for, at det er et begrænset forsøg og vil følge det med meget opmærksomhed. I øvrigt er vi forholdsvis tilfredse med her forslag.
Nu er jeg jo en af dem, der ikke har siddet i noget råd i 15 år, og jeg må sige, jeg ikke synes, det er helt indlysende nemt at få styr på, hvad det er, der skal ske i denne her lov.
Selv hvor jeg med de åndsevner, der er til min rådighed, satte mig til at læse det, kunne jeg såmænd ikke altid forstå, hvad det var, der stod.
Vi er med på den dér med færdselssikkerheden, og referencerne til L 108, som vi støtter, har så betrygget mig. Jeg går ud fra, det er sådan nogenlunde.
Det har jeg så styr på.
Og det dér med fjernbustrafikken mener jeg også at jeg har nogenlunde styr på.
Umiddelbart reagerede jeg da gevaldigt på HT's, synes jeg, relevante beskrivelse af deres besværligheder med at evakuere Fælledparken, og jeg kan nu også forstå, at det ikke bare er HT, som måske har så mange ruter, så de trods alt kan finde ud af at evakuere Fælledparken med flere busser i de samme ruter, men at der altså også er andre steder, hvor der pludselig kommer store evakueringsopgaver, og hvor det har været en fordel, at de offentlige busselskaber simpelt hen har kunnet gå ind og bruge ruterne.
Der vil vi altså godt være sikre på, at det ikke bliver så besværligt, at vi får ringere forhold for de almindelige mennesker, det her drejer sig om.
Fordi meget af det, vi snakker om her, er altså almindelige mennesker, og det er derfor, vi laver denne her lovgivning herinde.
Det er ikke for at tilgodese og hygge om hverken DSB eller de private busselskaber, det er for at hygge om befolkningen.
Det, der skal være grunden til, vi gør det her, er, at det skal være et system, vi kan få til at fungere.
Så grundlæggende et meget positivt udspil i debatten her fra SF's side, men der er altså nogle ting, som jeg i løbet af udvalgsbehandlingen håber at jeg får så god styr på, at jeg også trygt bagefter kan sige, at vi har sikret en fair konkurrence, der samtidig tilgodeser de offentlige trafikselskabers forpligtelse til at sørge for en ordentlig kollektiv trafik også for dem, der ikke bor langs hovedruterne, men f.eks. i de tyndtbefolkede områder, hvor hr. Kaj Ikast og hr. Heiselberg er valgt, og også deres vælgere.
Ikke nødvendigvis dem, der stemmer på dem, men dem, der bor dér, vil SF gerne tage hånd om.
At vi kan få selv denne her debat til at handle om benzinpriser er alligevel utroligt.
Jeg prøvede på at snakke om dem, der under ingen omstændigheder, uanset benzinprisen, havde adgang til privatbil; børnene og de gamle har det ikke.
Og det var om dem, vi prøvede at sige: Vi skal faktisk også gøre noget for dem, og det er så det, bl.a. SF og Enhedslisten sammen med regeringen forsøgte på, da vi havde noget med de tyndtbefolkede områder.
Det er det, vi gerne vil blive ved at opretholde.
Jeg kan forstå, at hr. Kaj Ikast, som formodentlig ikke går ind for, at der skal være kørekort til børn uanset hvordan - formodentlig må jeg gå ud fra, at han ikke går ind for det -
mener, det også er skingrende lige meget, hvordan børn og gamle har det, bare der er fri fart til frie bilister i deres frie biler på deres frie motorveje ubegrænset betalt
, så blæse være med resten.